CELEX: 
Language: ga
Date: 2021-08-11 00:00:00
Title: TREOIR THARMLIGTHE (AE) …/... ÓN gCOIMISIÚN lena leasaítear, chun í a chur in oiriúint don dul chun cinn teicniúil agus eolaíoch, Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine i leith úsáid bios(2-eitilheicsil)taláite (DEHP) i gcomhpháirteanna plaisteacha i gcornaí brathadóra íomháithe athshondais mhaighnéadaigh (MRI)

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Chun í a chur in oiriúint don dul chun cinn teicniúil agus eolaíoch, leasaítear leis an Treoir Tharmligthe seo ón gCoimisiún Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle maidir le srian ar shubstaintí guaiseacha áirithe a úsáid i dtrealamh leictreach agus leictreonach (athmhúnlú)
                  1
                (Treoir RoHS) a mhéid a bhaineann le díolúine le haghaidh feidhmeanna sonracha ina bhfuil bios(2‑eitilheicsil)taláit (DEHP).
            
            
               Le hAirteagal 4 de Threoir RoHS cuirtear srian ar shubstaintí guaiseacha áirithe a úsáid i dtrealamh leictreach agus leictreonach (TLL). Faoi láthair, tá 10 substaint srianta agus liostaítear iad in Iarscríbhinn II a ghabhann leis an Treoir: luaidhe, mearcair, caidmiam, cróimiam heicsifhiúsach, défheinil pholabróimínithe (PBB), éitir dhéfheiníle pholabróimínithe (PBDE), bios(2‑eitilheicsil)taláit (DEHP), taláit bheinsile bhúitile (BBP), taláit débhúitile (DBP) agus taláit dé-iseabúitile (DIBP). Le Treoir Tharmligthe (AE) 2015/863 ón gCoimisiún
                  2
                cuireadh DEHP, BBP, DBP agus DIBP leis an liosta agus beidh toirmeasc orthu i bhfeistí leighis a chumhdaítear le Treoir RoHS ón 22 Iúil 2021. 
            
            
               Liostaítear in Iarscríbhinní III agus IV a ghabhann le Treoir RoHS ábhair agus comhpháirteanna trealaimh leictrigh agus leictreonaigh (TLL) le haghaidh feidhmeanna sonracha atá díolmhaithe ón srian ar shubstaintí in Airteagal 4(1) di. Foráiltear in Airteagal 5 maidir le hIarscríbhínní III agus IV a chur in oiriúint don dul chun cinn eolaíoch agus teicniúil (a mhéid a bhaineann le díolúintí a dheonú, a athnuachan agus a chúlghairm). Faoi Airteagal 5(1)(a), níltear le díolúintí a áireamh in Iarscríbhinní III agus IV ach amháin mura lagóidh an t‑áireamh sin an chosaint don chomhshaol agus don tsláinte a thugtar le Rialachán (CE) Uimh. 1907/2006 (REACH)
                  3
                agus má chomhlíontar aon cheann de na coinníollacha seo a leanas: 
            
            
               –is dodhéanta go heolaíoch nó go teicniúil iad a dhíothú nó iad a ionadú trí athruithe ar an dearadh, nó trí ábhair agus chomhpháirteanna nach bhfuil aon cheann de na hábhair nó substaintí a liostaítear in Iarscríbhinn II ag teastáil lena n‑aghaidh; 
            
            
               –ní áirithítear iontaofacht na n‑ionadach; 
            
            
               –is dócha gur mó tionchair dhiúltacha iomlána an ionadaithe don chomhshaol, don tsláinte agus do shábháilteacht an tomhaltóra ná na tairbhí iomlána don chomhshaol, don tsláinte agus do shábháilteacht an tomhaltóra.
            
            
               Tá infhaighteacht na n‑ionadach agus tionchar socheacnamaíoch an ionadaithe le cur san áireamh sna cinntí maidir le díolúintí, agus fad na ndíolúintí sin. Ní mór aon tionchar a d’fhéadfadh a bheith ar an nuálaíocht a chur san áireamh sna cinntí maidir le fad na ndíolúintí. Ní mór smaointeoireacht saolré ar thionchar foriomlán an díolúine a bheith i bhfeidhm, i gcás inarb ábhartha.
            
            
               Foráiltear le hAirteagal 5(1) de Threoir RoHS go gcuirfidh an Coimisiún ábhair agus comhpháirteanna TLL le haghaidh feidhmeanna sonracha san áireamh sna liostaí atá in Iarscríbhinní III agus IV trí bhíthin gníomhartha tarmligthe aonair de bhun Airteagal 20. Le hAirteagal 5(3) agus Iarscríbhinn V, bunaítear an nós imeachta maidir le hiarratais a chur isteach ar dhíolúine.
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Faigheann an Coimisiún a lán iarrataí
                  4
                ó oibreoirí eacnamaíocha chun díolúintí a dheonú nó a athnuachan faoi Threoir RoHS (Airteagal 5(3) agus Iarscríbhinn V).
            
            
               An 12 Meán Fómhair 2018, fuair an Coimisiún iarratas ar dhíolúine nua i leith úsáid DEHP i bpolaiviniolclóiríd (PVC) le haghaidh feistí faoisimh straidhne cábla corntha i scanóirí íomháithe athshondais mhaighnéadaigh (MRI). I mí na Samhna 2018 chun meastóireacht a dhéanamh ar an iarratas ar an díolúine nua sin, sheol an Coimisiún staidéar
                  5
                chun an measúnú teicniúil agus eolaíoch is gá a dhéanamh. Mar chuid den staidéar, a tugadh i gcrích in 2020, bhí comhairliúchán 8 seachtaine ar líne leis na páirtithe leasmhara, agus ní bhfuarthas aon aighneacht lena linn. Cuireadh an fhaisnéis a bhaineann leis an gcomhairliúchán ar fáil ar shuíomh gréasáin an tionscadail
                  6
               . 
            
            
               An 2 Deireadh Fómhair 2019, fuair an Coimisiún iarraidh chomhchosúil ar dhíolúine nua i leith úsáid DEHP i gcomhpháirteanna plaisteacha i gcornaí brathadóra MRI. I ngeall ar chomhchosúlacht an dá iarraidh agus ós rud é go raibh gá le faisnéis bhreise maidir le hinfhaighteacht na n‑ionadach agus leis na tionchair shocheacnamaíocha, sheol an Coimisiún dianstaidéar i mí na Samhna 2019, a tugadh i gcrích i mí an Mheithimh 2020
                  7
               .
            
            
               Le linn comhairliúchán poiblí 8 seachtaine, cuireadh na páirtithe leasmhara ar an eolas faoi chéimeanna nua agus cuireadh faisnéis ar fáil ar shuíomh gréasáin an tionscadail
                  8
               . Ní bhfuarthas aon aighneacht le linn an chomhairliúcháin, ach cuireadh monaróirí eile, seachas an t-iarratasóir, faoi agallamh mar chuid den chleachtadh bailithe faisnéise.
            
            
               An 23 Feabhra 2021 chuaigh an Coimisiún i gcomhairle le grúpa saineolaithe na mBallstát maidir le gníomhartha tarmligthe faoi Threoir RoHS. D’aontaigh cuid de na saineolaithe leis na dréachtaí a cuireadh i láthair, agus d’fhan grúpa mór acu ina thost. Rinne an Coimisiún na céimeanna uile is gá a bhaineann le díolúintí ón srian ar shubstaintí de bhun Airteagail 5(3) go (7)
                  9
               . Thug sé fógra don Chomhairle agus do Pharlaimint na hEorpa faoi gach gníomhaíocht sa chomhthéacs seo.
            
            
               Sna tuarascálacha measúnachta teicniúla agus eolaíche cuireadh an méid seo a leanas i dtábhacht:
            
            
               ·bhain an chéad iarraidh le húsáid DEHP i bhfeistí faoisimh straidhne cábla PVC i gcornaí brathadóra MRI. Bhí cumhdach níos leithne ag an dara hiarraidh agus bhain sí le húsáid DEHP i bpolaiméirí solúbtha a úsáidtear i gcomhpháirteanna plaisteacha i gcornaí brathadóra MRI. Ba é conclúid na meastóireachta go mbeadh díolúine chomhpháirteach iomchuí;
            
            
               ·le haghaidh roinnt mhaith scanóirí MRI, níl aon chorna ar fáil faoi láthair nach bhfuil DEHP ann. Mar sin féin, soláthraíonn monaróir amháin ar a laghad comhpháirteanna MRI nach bhfuil DEHP iontu;
            
         
         
            
               ·beidh tuilleadh ama ag teastáil chun roghanna malartacha agus ionadaigh a fhorbairt ionas go mbeidh siad ar fáil go hiomchuí agus go forleathan;
            
            
               ·i bhfianaise na heaspa teicneolaíochtaí malartacha iomchuí leormhaithe agus ionadach iomchuí leormhaith atá ann faoi láthair, mura ndéantar díolúine a dheonú is dócha go mbeadh ganntanas soláthair ann le haghaidh na seirbhísí sláinte a bhíonn ag brath ar bhunchornaí MRI. D’fhéadfadh tionchar ar shláinte roinnt mhaith othar san Aontas a bheith mar thoradh air sin, de bharr na heaspa saoráidí diagnóise agus cóireála ábhartha.
            
            
               3.EILIMINTÍ DLÍ AN GHNÍMH THARMLIGTHE
            
            
               Cé go gcuirtear srian ar DEHP in earraí le hiontráil 51 in Iarscríbhinn XVII a ghabhann le Rialachán REACH, tá TLL faoi chuimsiú raon feidhme Threoir RoHS díolmhaithe ón srian sin. Léirítear i dtorthaí na meastóireachta, maidir leis an díolúine a dheonú, nach lagófaí an chosaint don chomhshaol agus don tsláinte a thugtar le Rialachán REACH, agus dá bhrí sin comhlíontar an coinníoll in Airteagal 5 den Treoir.
            
            
               Thairis sin, leis na hiarrataí ar dhíolúine comhlíontar ceann amháin ar a laghad de na critéir in Airteagal 5(1)(a) den Treoir: ní áirithítear iontaofacht na n‑ionadach go leormhaith agus is dócha gur mó na tionchair dhiúltacha iomlána don chomhshaol, don tsláinte agus do shábháilteacht an tomhaltóra a bheadh ann mar thoradh an ionadaithe ná na tairbhí iomlána don chomhshaol, don tsláinte agus do shábháilteacht an tomhaltóra.
            
            
               Maidir le tréimhse na díolúine go dtí an 1 Eanáir 2024 mar a iarradh, i bhfianaise iarrachtaí leanúnacha na monaróirí teacht ar rogha mhalartach atá iontaofa agus ar fáil go forleathan, ní dócha go mbeidh drochthionchair aici ar an nuálaíocht. Dá bhrí sin, ba cheart an díolúine a dheonú ar feadh na tréimhse a iarradh.
            
            
               Leis an ngníomh atá beartaithe, deonaítear díolúine ó na srianta ar shubstaintí in Iarscríbhinn II a ghabhann le Treoir RoHS, atá le liostú in Iarscríbhinn IV a ghabhann leis an Treoir sin (maidir le díolúintí a bhaineann go sonrach le feistí leighis agus uirlisí faireacháin agus rialaithe), i leith úsáid DEHP le haghaidh feidhmeanna sonracha.
            
            
               Is treoir tharmligthe í an ionstraim, dá bhforáiltear i dTreoir RoHS, agus lena gcomhlíontar ceanglais ábhartha Airteagal 5(1)(a) di.
            
            
               Is é is cuspóir don treoir tharmligthe rannchuidiú le sláinte an duine agus an comhshaol a chosaint agus na forálacha maidir le feidhmiú an mhargaidh inmheánaigh i réimse TLL a chomhchuibhiú, trí úsáid substaintí a bhfuil toirmeasc orthu seachas sin a cheadú i gcomhair feidhmeanna sonracha, i gcomhréir le Treoir RoHS agus an nós imeachta a bhunaítear inti chun Iarscríbhinní III agus IV a ghabhann léi a chur in oiriúint don dul chun cinn eolaíoch agus teicniúil.
            
            
               Níl aon impleacht ag an treoir tharmligthe maidir le buiséad an Aontais Eorpaigh.
            
            
            
               TREOIR THARMLIGTHE (AE) …/... ÓN gCOIMISIÚN
            
            
               an 11.8.2021
            
            
               lena leasaítear, chun í a chur in oiriúint don dul chun cinn teicniúil agus eolaíoch, Iarscríbhinn IV a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine i leith úsáid bios(2-eitilheicsil)taláite (DEHP) i gcomhpháirteanna plaisteacha i gcornaí brathadóra íomháithe athshondais mhaighnéadaigh (MRI)
            
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Threoir 2011/65/AE ó Pharlaimint na hEorpa agus ón gComhairle an 8 Meitheamh 2011 maidir leis an srian ar shubstaintí guaiseacha áirithe a úsáid i dtrealamh leictreach agus leictreonach
                  10
               , agus go háirithe Airteagal 5(1), pointe (a) di,
            
            
               De bharr an mhéid seo a leanas:
            
            
               (1)Le Treoir 2011/65/AE ceanglaítear ar na Ballstáit a áirithiú nach mbeidh na substaintí guaiseacha a liostaítear in Iarscríbhinn II a ghabhann leis an Treoir i dtrealamh leictreach agus leictreonach a chuirtear ar an margadh. Níl feidhm ag an srian sin maidir le feidhmeanna díolmhaithe áirithe a liostaítear in Iarscríbhinn IV a ghabhann leis an Treoir.
            
         
         
            
               (2)Liostaítear catagóirí an trealaimh leictrigh agus leictreonaigh a bhfuil feidhm ag Treoir 2011/65/AE ina leith in Iarscríbhinn I a ghabhann leis an Treoir sin.
            
            
               (3)Is substaint í bios(2‑eitilheicsil)taláit (DEHP) a bhfuil srian uirthi agus a liostaítear in Iarscríbhinn II a ghabhann le Treoir 2011/65/AE, arna leasú le Treoir Tharmligthe (AE) 2015/863 ón gCoimisiún
                  11
               . Ón 22 Iúil 2021, níl DEHP le húsáid i bhfeistí leighis, lena n‑airítear feistí leighis in vitro, ag a bhfuil luach tiúchana os cionn an uasluacha tiúchana de 0,1 % atá inghlactha de réir meáchain in ábhair aonchineálacha.
            
            
               (4)An 12 Meán Fómhair 2018 agus an 2 Deireadh Fómhair 2019, fuair an Coimisiún iarratais arna ndéanamh i gcomhréir le hAirteagal 5(3) de Threoir 2011/65/AE maidir le díolúine a liostú in Iarscríbhinn IV a ghabhann leis an Treoir sin, i leith úsáid DEHP i gcomhpháirteanna plaisteacha i gcornaí brathadóra íomháithe athshondais mhaighnéadaigh (MRI) (‘an díolúine a iarradh’)
            
            
               (5)Rinneadh dhá staidéar measúnachta theicniúil agus eolaíoch chun meastóireacht a dhéanamh ar na hiarratais ar dhíolúine. Cumhdaíodh an chéad iarratas a fuarthas leis an gcéad staidéar
                  12
               . I ngeall ar chomhchosúlacht an dara iarratas leis an gcéad cheann, rinneadh meastóireacht ar an dá iarratas le chéile sa dara staidéar
                  13
               . Leis an meastóireacht ar na hiarratais, inar cuireadh san áireamh infhaighteacht na n‑ionadach iontaofa atá indéanta go teicniúil agus tionchar socheacnamaíoch an ionadaithe, cinneadh nach bhfuil aon rogha mhalartach oiriúnach ar DEHP ar fáil go leormhaith ar an margadh faoi láthair agus mura ndéantar an díolúine a dheonú gur dócha go mbeadh tionchair dhiúltacha iomlána ann don chomhshaol, don tsláinte agus do shábháilteacht an tomhaltóra ar mhó iad ná na tairbhí. Mar chuid den mheastóireacht, rinneadh comhairliúcháin le páirtithe leasmhara mar a cheanglaítear le hAirteagal 5(7) de Threoir 2011/65/AE. Cuireadh na barúlacha a fuarthas le linn na gcomhairliúchán sin ar fáil go poiblí ar shuíomh gréasáin tiomnaithe.
            
            
               (6)Tá an díolúine a iarradh i gcomhréir le Rialachán (CE) Uimh. 1907/2006 ó Pharlaimint na hEorpa agus ón gComhairle
                  14
               , agus ar an gcaoi sin ní lagaítear an chosaint don chomhshaol agus don tsláinte a thugtar léi. 
            
            
               (7)Is iomchuí, dá bhrí sin, an díolúine a iarradh a dheonú trí na feidhmeanna a chumhdaítear léi a áireamh in Iarscríbhinn IV a ghabhann le Treoir 2011/65/AE.
            
            
               (8)Chun a áirithiú go mbeidh comhpháirteanna plaisteacha comhoiriúnacha le haghaidh cornaí brathadóra MRI i gcomhair na seirbhísí sláinte ar fáil go forleathan ar mhargadh an Aontais agus chun am a cheadú chun roghanna malartacha oiriúnacha a bheidh ar fáil go forleathan a fhorbairt, ba cheart an díolúine a iarradh a dheonú go dtí an 1 Eanáir 2024, i gcomhréir le hAirteagal 5(2), an chéad fhomhír, de Threoir 2011/65/AE. I bhfianaise thorthaí na n‑iarrachtaí leanúnacha chun teacht ar ionadú iontaofa, ní dócha go mbeidh drochthionchair ag tréimhse na díolúine ar an nuálaíocht.
            
            
               (9)Ba cheart, dá bhrí sin, Treoir 2011/65/AE a leasú dá réir sin.
            
            
               (10)Ar mhaithe le deimhneacht dhlíthiúil agus chun ionchais dhlisteanacha na n‑oibreoirí a sholáthraíonn na feistí leighis lena mbaineann a chosaint i dtaca leis an díolúine a iarradh a chur i bhfeidhm roimh theacht i bhfeidhm an toirmisc maidir le húsáid na substainte srianta i gceist, agus in éagmais aon leas dlisteanach maidir le cur isteach ar sholáthar na bhfeistí leighis sin de thoradh theacht i bhfeidhm an toirmisc sin, ba cheart an Treoir seo a theacht i bhfeidhm mar ábhar práinne agus ba cheart feidhm a bheith aici le héifeacht chúlghabhálach ón 21 Iúil 2021,
            
            
               TAR ÉIS AN TREOIR SEO A GHLACADH:
            
            
               Airteagal 1
            
            
               Leasaítear Iarscríbhinn IV a ghabhann le Treoir 2011/65/AE mar a leagtar amach san Iarscríbhinn a ghabhann leis an Treoir seo.
            
            
               Airteagal 2
            
            
               1.Na dlíthe, na rialacháin agus na forálacha riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin [lá deireanach den chúigiú mí tar éis dháta theacht i bhfeidhm na Treorach seo] ar a dhéanaí. Cuirfidh siad téacs na bhforálacha sin in iúl don Choimisiún láithreach.
            
            
               Cuirfidh siad na forálacha sin i bhfeidhm ón 21 Iúil 2021.
            
            
               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.
            
            
               2.Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.
            
            
               Airteagal 3
            
            
               Tiocfaidh an Treoir seo i bhfeidhm lá a foilsithe in Iris Oifigiúil an Aontais Eorpaigh.
            
            
               Airteagal 4
            
         
         
            
               Is chuig na Ballstáit a dhírítear an Treoir seo.
            
            
               Arna dhéanamh sa Bhruiséil, 11.8.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        IO L 174, 1.7.2011, lch. 88.
               
               
                  
                     (2)
                  
                        IO L 137, 4.6.2015, lch. 10.
               
               
                  
                     (3)
                  
                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH) agus lena mbunaítear Gníomhaireacht Eorpach Ceimiceán (IO L 396, 30.12.2006, lch. 1).
               
               
                  
                     (4)
                  
                        
                  http://ec.europa.eu/environment/waste/rohs_eee/adaptation_en.htm
               
               
                  
                     (5)
                  
                        Chun tuarascáil chríochnaitheach an staidéir (Pacáiste 17) a fháil, féach: 
                  https://op.europa.eu/en/publication-detail/-/publication/df0ab036-8b52-11ea-812f-01aa75ed71a1/language-en/format-PDF/source-146143357
               
               
                  
                     (6)
                  
                        An tréimhse chomhairliúcháin: an 18 Márta go dtí an 17 Bealtaine 2019; 
                  https://rohs.exemptions.oeko.info/
               
               
                  
                     (7)
                  
                        Chun tuarascáil chríochnaitheach an staidéir (Pacáiste 20) a fháil, féach: 
                  https://op.europa.eu/en/publication-detail/-/publication/185e9d5b-d5fc-11ea-adf7-01aa75ed71a1/language-en/format-PDF/source-146144567
               
               
                  
                     (8)
                  
                        An tréimhse chomhairliúcháin: an 10 Eanáir go dtí an 20 Feabhra 2020; 
                  https://rohs.exemptions.oeko.info/
               
               
                  
                     (9)
                  
                        Tá liosta de na céimeanna riaracháin is gá le fáil ar 
                  shuíomh gréasáin an Choimisiúin
                  . Is féidir féachaint ar chéim reatha an nós imeachta maidir le gach dréachtghníomh tarmligthe i gClárlann Idirinstitiúideach na nGníomhartha Tarmligthe ag 
                  https://webgate.ec.europa.eu/regdel/#/home
               
               
                  
                     (10)
                  
                        IO L 174, 1.7.2011, lch. 88.
               
               
                  
                     (11)
                  
                        Treoir Tharmligthe (AE) 2015/863 ón gCoimisiún an 31 Márta 2015 lena leasaítear Iarscríbhinn II a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le liosta na substaintí srianta (IO L 137, 4.6.2015, lch. 10).
               
               
                  
                     (12)
                  
                        Chun tuarascáil chríochnaitheach an staidéir (Pacáiste 17) a fháil, féach: 
                  https://op.europa.eu/en/publication-detail/-/publication/df0ab036-8b52-11ea-812f-01aa75ed71a1/language-en/format-PDF/source-146143357
                  .
               
               
                  
                     (13)
                  
                        Chun tuarascáil chríochnaitheach an staidéir (Pacáiste 20) a fháil, féach: 
                  https://op.europa.eu/en/publication-detail/-/publication/185e9d5b-d5fc-11ea-adf7-01aa75ed71a1/language-en/format-PDF/source-146144567
                  .
               
               
                  
                     (14)
                  
                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH), lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n-aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO L 396, 30.12.2006, lch. 1).
               
            
      
    ---documentbreak--- 
      
         
         
            
               IARSCRÍBHINN
            
            
            
               In Iarscríbhinn IV a ghabhann le Treoir 2011/65/AE, cuirtear an iontráil 46 seo a leanas isteach:
            
            
            
                     
                  
               
                     
                        ‘46
                     
                  
                  
                     
                        Bios(2‑eitilheicsil)taláit (DEHP) i gcomhpháirteanna plaisteacha i gcornaí brathadóra MRI.
                     
                     
                        Rachaidh sé in éag an 1 Eanáir 2024.’